LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL PALŪKANŲ, KURIAS SUMOKĖJO ŪKIO SUBJEKTAI, UŽSIIMANTYS PIRMINE ŽEMĖS ŪKIO GAMYBA IR (AR) ŽEMĖS ŪKIO PRODUKTŲ PERDIRBIMU IR NUKENTĖJĘ 2023 METAIS NUO LABAI SMARKAUS VĖJO, LABAI SMARKIOS AUDROS IR (AR) LABAI STAMBIOS KRUŠOS, UŽ SUTEIKTAS PASKOLAS KOMPENSAVIMO TAISYKLIŲ PATVIRTINIMO

2023 m. spalio 30 d. Nr. 3D-711

Vilnius

Vadovaudamasis 2013 m. gruodžio 18 d. Komisijos reglamentu (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai su visais pakeitimais, 2013 m. gruodžio 18 d. Komisijos reglamentu (ES) Nr. 1408/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai žemės ūkio sektoriuje su visais pakeitimais ir Lietuvos Respublikos žemės ūkio, maisto ūkio ir kaimo plėtros įstatymo 8 straipsnio 4 dalimi,

t v i r t i n u Palūkanų, kurias sumokėjo ūkio subjektai, užsiimantys pirmine žemės ūkio gamyba ir (ar) žemės ūkio produktų perdirbimu ir nukentėję 2023 metais nuo labai smarkaus vėjo, labai smarkios audros ir (ar) labai stambios krušos, už suteiktas paskolas kompensavimo taisykles (pridedama).

Žemės ūkio ministras	Kęstutis Navickas

PATVIRTINTA

Lietuvos Respublikos žemės ūkio ministro

2023 m. spalio 30 d. įsakymu Nr. 3D-711

PALŪKANŲ, KURIAS SUMOKĖJO ŪKIO SUBJEKTAI, UŽSIIMANTYS PIRMINE ŽEMĖS ŪKIO GAMYBA IR (AR) ŽEMĖS ŪKIO PRODUKTŲ PERDIRBIMU IR NUKENTĖJĘ 2023 METAIS NUO LABAI SMARKAUS VĖJO, LABAI SMARKIOS AUDROS IR (AR) LABAI STAMBIOS KRUŠOS, UŽ SUTEIKTAS PASKOLAS KOMPENSAVIMO TAISYKLĖS

I SKYRIUS

BENDROSIOS NUOSTATOS

1. Palūkanų, kurias sumokėjo ūkio subjektai, užsiimantys pirmine žemės ūkio gamyba ir (ar) žemės ūkio produktų perdirbimu ir nukentėję 2023 metais nuo labai smarkaus vėjo, labai stiprios audros ir (ar) labai stambios krušos, už suteiktas paskolas kompensavimo taisyklės (toliau – Taisyklės) reglamentuoja nereikšmingos (de minimis) pagalbos, kompensuojant ūkio subjektams, užsiimantiems pirmine žemės ūkio gamyba (išskyrus kailinių žvėrelių auginimu) ir (ar) žemės ūkio produktų perdirbimu, palūkanas, sumokėtas finansų įstaigai už investicijoms, susijusioms su ūkinių pastatų stogų remontu, finansuoti ir (ar) trumpalaikiam turtui įsigyti suteiktas paskolas, įskaitant kredito linijas (toliau – pagalba), teikimą iš valstybės biudžeto lėšų.

2. Taisyklės parengtos vadovaujantis 2013 m. gruodžio 18 d. Komisijos reglamentu (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai su visais pakeitimais, 2013 m. gruodžio 18 d. Komisijos reglamentu (ES) Nr. 1408/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai žemės ūkio sektoriuje su visais pakeitimais ir Lietuvos Respublikos žemės ūkio, maisto ūkio ir kaimo plėtros įstatymu.

3. Taisyklėse vartojamos sąvokos:

3.1. Kaimo vietovėje veikiantis subjektas – ūkine ir (ar) komercine veikla kaimo vietovėje užsiimantis fizinis ar juridinis asmuo, teisės aktų nustatyta tvarka įregistravęs sau priklausančią žemės ūkio valdą Lietuvos Respublikos žemės ūkio ir kaimo verslo registre.

3.2. Kitos Taisyklėse vartojamos sąvokos apibrėžtos Taisyklių 2 punkte nurodytuose teisės aktuose.

4. Pagalbos teikimo tikslas – sumažinti finansinę naštą kaimo vietovėje veikiantiems subjektams, užsiimantiems pirmine žemės ūkio gamyba (išskyrus kailinių žvėrelių auginimu) ir (ar) žemės ūkio produktų perdirbimu, nukentėjusiems 2023 metais nuo labai smarkaus vėjo, labai stiprios audros ir (ar) labai stambios krušos.

5. Tuo atveju, kai ūkio subjektas vykdo pirminę žemės ūkio gamybą, pagalba teikiama vadovaujantis Reglamentu (ES) Nr. 1408/2013, kai vykdo žemės ūkio produktų perdirbimą, pagalba teikiama vadovaujantis Reglamentu (ES) Nr. 1407/2013.

II SKYRIUS

PAGALBOS SUTEIKIMO SĄLYGOS

6. Ūkio subjektas laikomas tinkamu gauti pagalbą pagal Taisykles, jei atitinka šias sąlygas:

6.1. užsiima pirmine žemės ūkio gamyba (išskyrus kailinių žvėrelių auginimu) (toliau – pirminė žemės ūkio gamyba) ir (ar) žemės ūkio produktų perdirbimu;

6.2. yra įregistravęs sau priklausančią žemės ūkio valdą Lietuvos Respublikos žemės ūkio ir kaimo verslo registre;

6.3. 2023 metais jam priklausančiam turtui, kuris naudojamas Taisyklių 6.1 papunktyje nurodytai veiklai ar veikloms vykdyti, padaryta žala dėl labai smarkaus vėjo, labai stiprios audros ir (ar) labai stambios krušos, dėl kurių savivaldybėje, kurioje ūkio subjektas vykdo Taisyklių 6.1 papunktyje nurodytą veiklą ar veiklas, buvo paskelbta savivaldybės lygio ekstremali situacija;

6.4. yra paėmęs paskolą, skirtą investicijoms, susijusioms su ūkinių pastatų stogų remontu, finansuoti (toliau – paskola investicijoms finansuoti) ir paskolos sutartis buvo sudaryta ar pakeista (kai skolinantis lėšų naujoms pagal Taisykles tinkamoms išlaidoms finansuoti nebuvo sudaryta nauja paskolos sutartis, bet buvo pakeista jau sudaryta paskolos sutartis) po 2023 m. rugpjūčio 6 d. ir (arba) paėmęs paskolą, skirtą trumpalaikiam turtui, nurodytam Taisyklių 1 priede (toliau – trumpalaikis turtas), įsigyti ir paskolos sutartis buvo sudaryta po 2022 m. liepos 31 d.;

6.5. panaudojo paskolos, skirtos investicijoms finansuoti ir (ar) trumpalaikiam turtui įsigyti, lėšas ar jų dalį iki paraiškos pateikimo;

6.6. ūkio subjektas (fizinis asmuo) ir jo sutuoktinis nedalyvauja ir nėra dalyvavę Kaimo plėtros 2004–2006 metų plano priemonėje „Ankstyvo pasitraukimo iš prekinės žemės ūkio gamybos rėmimas“ ar Lietuvos kaimo plėtros 2007–2013 m. programos priemonėje „Ankstyvas pasitraukimas iš prekinės žemės ūkio gamybos“;

6.7. nėra bankrutuojantis ir (ar) likviduojamas.

7. Palūkanos pagal Taisykles nekompensuojamos:

7.1. jei turtui įsigyti yra teikiama parama pagal Lietuvos kaimo plėtros 2014–2020 m. programos, patvirtintos Europos Komisijos 2015 m. vasario 13 d. sprendimu C(2015)842, priemones ir (ar) pagal Lietuvos žemės ūkio ir kaimo plėtros 2023–2027 metų strateginio plano, patvirtinto Europos Komisijos 2022 m. lapkričio 21 d. sprendimu C(2022)8272, priemones;

7.2. jei paskola suteikta pagal Europos Komisijos komunikatą „Laikinoji valstybės pagalbos priemonių, skirtų ekonomikai remti reaguojant į dabartinį COVID-19 protrūkį, sistema ir (ar) pagal Europos Komisijos komunikatą „Laikinoji valstybės pagalbos priemonių, skirtų ekonomikai remti krizės sąlygomis reaguojant į Rusijos agresiją prieš Ukrainą, sistema“.

8. Ūkio subjektams, paėmusiems iš finansų įstaigų paskolas investicijoms finansuoti ir (ar) trumpalaikiam turtui įsigyti, kompensuojama 80 proc. finansų įstaigai sumokėtų palūkanų:

8.1. kai paskola skirta investicijoms finansuoti – už ne ilgesnį kaip 36 mėnesių laikotarpį nuo paskolos sutarties pasirašymo dienos ar paskolos sutarties pakeitimo dienos;

8.2. kai paskola skirta trumpalaikiam turtui įsigyti – už ne ilgesnį kaip 24 mėnesių laikotarpį:

8.2.1. nuo paskolos sutarties pasirašymo dienos, jei paskolos sutartis pasirašyta po 2023 m. rugpjūčio 6 d.;

8.2.2. nuo 2023 m. rugpjūčio 1 d., jei paskolos sutartis pasirašyta nuo 2022 m. rugpjūčio 1 d. iki 2023 m. rugpjūčio 6 d.

9. Metinė palūkanų norma, nuo kurios skaičiuojama pagalba (priimant sprendimą dėl pagalbos skyrimo ir prieš išmokant palūkanų kompensaciją) pagal Taisykles, negali būti didesnė kaip 4 proc. Jeigu paskolos sutartyje ir (arba) Taisyklių 25 punkte nurodytoje ataskaitoje nustatyta metinė palūkanų norma viršija didžiausią metinę palūkanų normą (4 proc.), pagalba skaičiuojama nuo 4 proc. metinės palūkanų normos.

10. Palūkanos kompensuojamos tik nuo finansų įstaigai sumokėtų palūkanų sumos. Finansų įstaigos apskaičiuotos palūkanos bei delspinigiai už netinkamą paskolos sutartyje numatytų įsipareigojimų vykdymą nekompensuojami.

11. Palūkanų kompensavimas nutraukiamas, jei ūkio subjektas palūkanų kompensavimo laikotarpiu nebeatitinka Taisyklių 6.1 papunktyje nurodytos sąlygos. Apie Taisyklių 6.1 papunktyje nurodytos veiklos nebevykdymą ūkio subjektas privalo informuoti INVEGĄ per 20 darbo dienų nuo veiklos nutraukimo.

12. Bendra nereikšmingos (de minimis) pagalbos, suteiktos vadovaujantis Reglamento (ES) Nr. 1408/2013 ir (ar) Reglamento (ES) Nr. 1407/2013 nuostatomis, suma vienam ūkio subjektui (įskaitant ir su šiuo ūkio subjektu Reglamento (ES) Nr. 1408/2013 2 straipsnio 2 dalyje ir (ar) Reglamento (ES) Nr. 1407/2013 2 straipsnio 2 dalyje nurodytais ryšiais susijusius ūkio subjektus) per bet kurį trejų finansinių metų laikotarpį negali viršyti:

12.1. 25 000 eurų, kai vykdoma pirminė žemės ūkio gamyba;

12.2. 200 000 eurų, kai vykdomas žemės ūkio produktų perdirbimas.

13. Bendra nereikšmingos (de minimis) pagalbos, suteiktos vadovaujantis Reglamentu (ES) Nr. 1408/2013, suma pirminės žemės ūkio produktų gamybos sektoriuje veiklą vykdančioms įmonėms per bet kurį trejų finansinių metų laikotarpį neturi viršyti Reglamento (ES) Nr. 1408/2013 II priede nurodytos nacionalinės ribos. Pagal nereikšmingos (de minimis) pagalbos priemones, naudingas tik vieno atskiro produkto sektoriui, kaip jis apibrėžtas Reglamento (ES) Nr. 1408/2013 2 straipsnio 3 dalyje, bendra teikiama nereikšmingos (de minimis) pagalbos suma per bet kurį trejų finansinių metų laikotarpį negali viršyti 50 proc. Reglamento (ES) Nr. 1408/2013 II priede nurodytos nacionalinės ribos.

14. Jei ūkio subjektui suteikus pagalbą būtų viršytos Taisyklių 12.1 arba 12.2 papunkčiuose nurodytos ribos, priimant sprendimą dėl pagalbos suteikimo apskaičiuota pagalba sumažinama tiek, kad nebūtų pažeistas Reglamentas (ES) Nr. 1408/2013 ir (ar) Reglamentas (ES) Nr. 1407/2013.

15. Jei ūkio subjektas veiklą vykdo keliuose sektoriuose, teikiama pagalba sumuojama vadovaujantis Reglamento (ES) Nr. 1408/2013 5 straipsnio 1 ir 2 dalies ir (ar) Reglamento (ES) Nr. 1407/2013 5 straipsnio 1 ir 2 dalies nuostatomis.

16. Jei dvi įmonės susijungia arba viena įsigyja kitą, arba kai viena įmonė suskaidoma į dvi ar daugiau atskirų įmonių per einamuosius ir praėjusius dvejus finansinius metus, apskaičiuojant, ar suteikus pagalbą ūkio subjektui nebus viršyta atitinkama viršutinė riba, turi būti taikomos Reglamento (ES) Nr. 1408/2013 3 straipsnio 8 ir 9 dalies ir (ar) Reglamento (ES) Nr. 1407/2013 3 straipsnio 8 ir 9 dalies nuostatos.

17. Pagalba negali būti teikiama toms pačioms tinkamoms išlaidoms finansuoti, jeigu suteikus pagalbą pagal šias Taisykles būtų viršytas paramos intensyvumas arba paramos suma, numatyta kituose paramos toms pačioms išlaidoms skyrimą reglamentuojančiuose teisės aktuose.

18. Teikiant pagalbą turi būti tenkinamos Reglamento (ES) Nr. 1408/2013 1 straipsnio ir (ar) Reglamento (ES) Nr. 1407/2013 1 straipsnio nuostatos.

III SKYRIUS

PARAIŠKŲ TEIKIMO IR FINANSAVIMO TVARKA

19. Ūkio subjektai, norėdami gauti pagalbą, panaudoję paskolos, skirtos investicijoms finansuoti ir (ar) trumpalaikiam turtui įsigyti, lėšas ar jų dalį, uždarajai akcinei bendrovei „Investicijų ir verslo garantijos“ (toliau – INVEGA) nuo 2023 m. lapkričio 15 d. iki 2024 m. sausio 31 d. teikia paraišką dėl palūkanų kompensavimo (toliau – paraiška) (paraiška pildoma lietuvių kalba), kurios formą nustato INVEGA ir skelbia savo interneto svetainėje.

20. Kartu su paraiška ūkio subjektas pateikia:

20.1. savivaldybės išduotą pažymą, kurios forma nustatyta Taisyklių 2 priede (toliau – pažyma);

20.2. iki paraiškos pateikimo patirtų išlaidų pagrindimo dokumentus (išlaidų pagrindimo dokumentai po paraiškos pateikimo nepriimami, išskyrus dokumentų pateikimo atvejus INVEGAI pareikalavus);

20.3. paskolos sutartį ar jos kopiją su palūkanų mokėjimo grafiku (jeigu toks yra).

21. Ūkio subjektui pagalba išmokama kas ketvirtį.

22. Ūkio subjektui pagalbos suma visam palūkanų kompensavimo laikotarpiui, neviršijančiam nurodytojo Taisyklių 8 punkte, tuo atveju, jei kartu su paskolos sutartimi pateikiamas palūkanų mokėjimo grafikas, apskaičiuojama nuo palūkanų sumos, kuri pagal palūkanų mokėjimo grafiką turės būti sumokėta per palūkanų kompensavimo laikotarpį, atsižvelgiant į Taisyklių 9 punkte nurodytą didžiausią metinę palūkanų normą. Tuo atveju, jei kartu su paskolos sutartimi palūkanų mokėjimo grafikas su mokėtinomis palūkanų sumomis per visą palūkanų kompensavimo laikotarpį nepateiktas, pagalbos suma visam palūkanų kompensavimo laikotarpiui apskaičiuojama nuo palūkanų sumos, kuri apskaičiuojama atsižvelgiant į paskolos sutartyje nurodytą skolinamą sumą, metinę palūkanų normą (neviršijant Taisyklių 9 punkte nurodytos didžiausios metinės palūkanų normos) ir palūkanų kompensavimo laikotarpį, darant prielaidą, kad paskola bus grąžinama vienodomis dalimis visą paskolos sutartyje nurodytą lėšų grąžinimo laikotarpį. Faktiškai išmokėta pagalbos suma negali viršyti šiame punkte nustatyta tvarka apskaičiuotos pagalbos sumos visam palūkanų kompensavimo laikotarpiui.

23. Tuo atveju, jei investicijoms finansuoti ir (ar) trumpalaikiam turtui įsigyti panaudojama tik dalis paskolos, Taisyklių 22 punkte nustatyta tvarka apskaičiuota pagalbos suma mažinama proporcingai nepanaudotai paskolos, skirtos investicijoms finansuoti ir (ar) trumpalaikiam turtui įsigyti, daliai.

24. Vadovaujantis Reglamento (ES) Nr. 1408/2013 3 straipsnio 6 dalies ir Reglamento (ES) Nr. 1407/2013 3 straipsnio 6 dalies nuostatomis keliomis dalinėmis išmokomis teikiama pagalba diskontuojama pagalbos skyrimo dieną. Diskontuota pagalbos vertė apskaičiuojama pagal Valstybės pagalbos ar nereikšmingos (de minimis) pagalbos sumos (eurais) per visą pagalbos mokėjimo laikotarpį apskaičiavimą, nurodytą Valstybės pagalbos žemės ūkiui, maisto ūkiui, žuvininkystei ir kaimo plėtrai ir kitų iš valstybės biudžeto lėšų finansuojamų priemonių bendrųjų administravimo taisyklių, patvirtintų Lietuvos Respublikos žemės ūkio ministro 2010 m. lapkričio 8 d. įsakymu Nr. 3D-979 „Dėl Valstybės pagalbos žemės ūkiui, maisto ūkiui, žuvininkystei ir kaimo plėtrai ir kitų iš valstybės biudžeto lėšų finansuojamų priemonių bendrųjų administravimo taisyklių patvirtinimo“, 3 priede.

25. Finansų įstaigos teikia INVEGAI kas ketvirtį duomenis apie pagalbos gavėjų sumokėtas palūkanas pagal INVEGOS ir finansų įstaigos suderintą duomenų teikimo ataskaitos formą.

26. Pakeitus paskolos sutarties sąlygas po INVEGOS priimto sprendimo dėl pagalbos skyrimo, skirta pagalbos suma visam palūkanų kompensavimo laikotarpiui neperskaičiuojama.

IV SKYRIUS

PARAIŠKŲ VERTINIMO IR LĖŠŲ IŠMOKĖJIMO TVARKA

27. INVEGA, gavusi Taisyklių 19 ir 20 punkte nurodytus dokumentus:

27.1. patikrina, ar ūkio subjektai yra įregistravę jiems priklausančią žemės ūkio valdą Lietuvos Respublikos žemės ūkio ir kaimo verslo registre;

27.2. pagal ūkio subjektų pateiktus dokumentus ir pagal valstybės registruose ar kitose valstybės informacinėse sistemose esančią informaciją įvertina jų tinkamumą pagalbai gauti;

27.3. apskaičiuoja pagalbos sumą visam palūkanų kompensavimo laikotarpiui, kuris yra ne ilgesnis nei nurodytas Taisyklių 8 punkte, ir diskontuotą pagalbos vertę;

27.4. vadovaudamasi Suteiktos valstybės pagalbos ir nereikšmingos (de minimis) pagalbos registro nuostatais, patvirtintais Lietuvos Respublikos Vyriausybės 2005 m. sausio 19 d. nutarimu Nr. 35 „Dėl Suteiktos valstybės pagalbos ir nereikšmingos (de minimis) pagalbos registro nuostatų patvirtinimo“ (toliau – Nuostatai), patikrina, ar ūkio subjektui (įskaitant ir su šiuo ūkio subjektu Reglamento (ES) Nr. 1408/2013 2 straipsnio 2 dalyje arba Reglamento (ES) Nr. 1407/2013 2 straipsnio 2 dalyje nurodytais ryšiais susijusius ūkio subjektus) suteikus pagalbą, o tuo atveju, kai pagalba išmokama dalimis, apskaičiavus diskontuotą pagalbos vertę, nebus viršytos nustatytos nereikšmingos (de minimis) pagalbos ribos.

28. Sprendimą dėl pagalbos skyrimo ar neskyrimo priima INVEGA per 20 darbo dienų nuo Taisyklių 27 punkte nurodytų dokumentų ir informacijos gavimo dienos. Sprendime dėl pagalbos skyrimo nurodoma skirtos pagalbos suma, apskaičiuota visam palūkanų kompensavimo laikotarpiui, ir diskontuota skirtos pagalbos vertė (kai pagalba išmokama dalimis), taip pat nurodoma, kad yra teikiama nereikšminga (de minimis) pagalba ir pateikiama aiški nuoroda į Reglamentą (ES) Nr. 1408/2013 arba Reglamentą (ES) Nr. 1407/2013, t. y. nurodomas jo pavadinimas bei skelbimo Europos Sąjungos oficialiajame leidinyje numeris. Priėmus sprendimą skirti pagalbą, ūkio subjektas tampa pagalbos gavėju.

29. Taisyklių 28 punkte nurodytas paraiškos vertinimo laikas, esant objektyvioms aplinkybėms (gautas ir vertinamas neįprastai didelis paraiškų kiekis; ūkio subjektas, norėdamas pateikti prašomus dokumentus ar informaciją, turi kreiptis į kitą (-as) instituciją (-as); ūkio subjekto prašymu; atliekant didelės apimties informacinių sistemų programavimo darbus ar sutrikus informacinių sistemų veiklai), INVEGOS vadovo sprendimu gali būti pratęstas, tačiau ne ilgiau kaip 30 darbo dienų. Apie pratęstą paraiškos vertinimo terminą INVEGA ne vėliau kaip per 2 darbo dienas nuo INVEGOS vadovo sprendimo pratęsti paraiškos vertinimo terminą priėmimo dienos informuoja ūkio subjektą (-us).

30. Jei priimamas sprendimas skirti pagalbą, INVEGA:

30.1. per 5 darbo dienas nuo sprendimo dėl pagalbos skyrimo priėmimo raštu informuoja pagalbos gavėjus apie priimtą sprendimą skirti pagalbą;

30.2. vadovaudamasi Nuostatais, per Nuostatuose nustatytą terminą pateikia Suteiktos valstybės pagalbos ir nereikšmingos (de minimis) pagalbos registrui (toliau – Registras) informaciją apie pagalbos gavėjams skirtą pagalbą (išmokant pagalbą dalimis nurodoma diskontuota skirtos pagalbos vertė). Registrui pateikti duomenys apie suteiktą pagalbą tikslinami Registro nuostatuose nustatyta tvarka.

31. Jei priimamas sprendimas pagalbos neskirti, INVEGA ne vėliau kaip per 5 darbo dienas nuo sprendimo priėmimo dienos išsiunčia šį sprendimą ūkio subjektui. Sprendimas dėl pagalbos neskyrimo turi atitikti Lietuvos Respublikos viešojo administravimo įstatymo reikalavimus.

32. Jei ūkio subjektas mirė po paraiškos pateikimo ir sprendimas skirti pagalbą nebuvo priimtas, gauta paraiška išregistruojama. Tuo atveju, jei pagalbos gavėjas mirė po INVEGOS priimto sprendimo skirti pagalbą, įpėdinis, gavęs paveldėjimo dokumentus (paveldėjimo teisės liudijimą, nuosavybės teisės liudijimą ar pan.), gali pateikti INVEGAI laisvos formos prašymą dėl teisės į pagalbą perėmimo, kuriame patvirtina, jog laikysis pagalbos gavėjo paraiškoje pagal Taisykles prisiimtų įsipareigojimų ir nurodo banko pavadinimą, kodą ir sąskaitos numerį bei prideda paveldėjimo fakto patvirtinimo dokumentų kopijas.

33. INVEGAI gavus 32 punkte nurodytus dokumentus dėl pagalbos perėmimo, toliau pagalba administruojama Taisyklių II–VI skyriuose nustatyta tvarka.

34. INVEGA, gavusi Taisyklių 25 punkte nurodytą informaciją, apskaičiuoja lėšų poreikį pagalbai išmokėti ir ketvirčiui pasibaigus iki kito ketvirčio pirmojo mėnesio 15 d. raštu pateikia Žemės ūkio ministerijos administracijos padaliniui, atsakingam už valstybės pagalbos koordinavimą, informaciją apie lėšų poreikį palūkanoms kompensuoti.

35. Ministerijos administracijos padalinys, atsakingas už valstybės pagalbos koordinavimą, gavęs iš INVEGOS informaciją apie lėšų poreikį palūkanoms kompensuoti, apmokėjimo nurodymo pažymą pateikia Ministerijos padaliniui, atsakingam už dokumentų finansų kontrolę, kurios pagrindu atliekami mokėjimai ir fiksuojami ūkiniai įvykiai Ministerijos atskaitomybės dokumentuose.

36. INVEGA, gavusi lėšas pagalbai išmokėti, per 5 darbo dienas perveda jas į pagalbos gavėjų atsiskaitomąsias sąskaitas.

37. Privalomos grąžinti lėšos, kurios pagalbos gavėjams buvo neteisėtai išmokėtos ir (arba) panaudotos pažeidžiant teisės aktus, ir su minėtomis lėšomis susijusios palūkanos administruojamos vadovaujantis Lietuvos Respublikos konkurencijos įstatymo 551 straipsniu ir (ar) Grąžintinų lėšų, susidariusių įgyvendinant valstybės pagalbos žemės ūkiui, maisto ūkiui, žuvininkystei ir kaimo plėtrai ir kitas iš valstybės biudžeto lėšų finansuojamas priemones, administravimo taisyklių, patvirtintų Lietuvos Respublikos žemės ūkio ministro 2011 m. spalio 13 d. įsakymu Nr. 3D-750 „Dėl Grąžintinų lėšų, susidariusių įgyvendinant valstybės pagalbos žemės ūkiui, maisto ūkiui, žuvininkystei ir kaimo plėtrai ir kitas iš valstybės biudžeto lėšų finansuojamas priemones, administravimo taisyklių patvirtinimo“, nustatyta tvarka.

V SKYRIUS

ATSAKOMYBĖ

38. Tuo atveju, jei pagalbos gavėjas neinformuoja INVEGOS Taisyklių 11 punkte nustatyta tvarka apie Taisyklių 6.1 papunktyje nurodytos veiklos nebevykdymą, pagalbos gavėjas privalo grąžinti visą pagal Taisykles jam išmokėtą pagalbą.

39. Pagalbos gavėjai, gavę pagalbą pagal Taisykles neteisėtai, arba asmenys, prisidėję prie jos neteisėto gavimo (sąmoningai pateikė klaidingus duomenis), atsako Lietuvos Respublikos teisės aktų nustatyta tvarka.

40. Asmenys, pažeidę Taisyklių reikalavimus, atsako Lietuvos Respublikos teisės aktų nustatyta tvarka.

VI SKYRIUS

BAIGIAMOSIOS NUOSTATOS

41. Siekdama viešo ir skaidraus pagalbai išmokėti skirtų lėšų panaudojimo, INVEGA skelbia informaciją apie pagalbos gavėjus, kuriems išmokėta pagalba, nurodydama pagalbos gavėjo (juridinio asmens) pavadinimą, paraiškos registracijos numerį, apskritį, savivaldybę, priemonę bei skirtą ir išmokėtą pagalbos sumą.

42. Informacija apie kalendoriniais metais išmokėtą pagalbą paskelbiama iki kitų metų gegužės 31 d. INVEGOS interneto puslapyje ir viešinama dvejus metus nuo jos paskelbimo.

43. INVEGA privalo ne trumpiau kaip 10 metų nuo paskutinės pagalbos suteikimo dienos saugoti visą su pagalbos teikimu susijusią informaciją ir dokumentus.

44. Pagalbos gavėjas privalo ne trumpiau kaip 10 metų nuo sprendimo skirti pagalbą priėmimo dienos saugoti visą su pagalbos teikimu susijusią informaciją ir dokumentus.

______________